20.1.2023
EL
Επίσημη Εφημερίδα της Ευρωπαϊκής Ένωσης
C 20/5
ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
ΚΕΦΑΛΑΙΟ I: ΣΤΟΧΟΣ, ΠΕΔΙΟ ΕΦΑΡΜΟΓΗΣ ΚΑΙ ΠΡΟΤΕΡΑΙΟΤΗΤΕΣ
1)
Η παρούσα σύσταση καθορίζει σειρά στοχευμένων δράσεων σε ενωσιακό και εθνικό επίπεδο για την προαιρετική στήριξη και ενίσχυση της ανθεκτικότητας των κρίσιμων υποδομών, δίνοντας έμφαση σε κρίσιμες υποδομές σημαντικού διασυνοριακού ενδιαφέροντος και σε συγκεκριμένους νευραλγικούς τομείς, όπως η ενέργεια, οι ψηφιακές υποδομές, οι μεταφορές και το διάστημα.
Αυτές οι στοχευμένες δράσεις είναι η ενισχυμένη ετοιμότητα, η ενισχυμένη αντίδραση και διεθνής συνεργασία.
2)
Πληροφορίες που σύμφωνα με ενωσιακούς και εθνικούς κανόνες και σύμφωνα με τους κανόνες περί επιχειρηματικού απορρήτου είναι απόρρητες, ανταλλάσσονται για τους σκοπούς της παρούσας σύστασης με την Επιτροπή και άλλες αρμόδιες αρχές μόνο εφόσον η ανταλλαγή είναι αναγκαία για την ορθή εφαρμογή της παρούσας σύστασης.
Επίσης, η παρούσα σύσταση δεν θίγει την προστασία των ουσιωδών συμφερόντων της εθνικής ασφάλειας, της δημόσιας ασφάλειας ή της άμυνας των κρατών μελών και κανένα κράτος μέλος δεν αναμένεται να ανταλλάσσει πληροφορίες εις βάρος των εν λόγω συμφερόντων.
ΚΕΦΑΛΑΙΟ II: ΕΝΙΣΧΥΜΕΝΗ ΕΤΟΙΜΟΤΗΤΑ
Δράσεις σε επίπεδο κρατών μελών 3)
Τα κράτη μέλη θα πρέπει, κατά την επικαιροποίηση των εκτιμήσεων κινδύνου ή των υφιστάμενων ισοδύναμων αναλύσεών τους, να εξετάσουν το ενδεχόμενο να υιοθετήσουν μία προσέγγιση για όλους τους κινδύνους, η οποία να συμβαδίζει με τον εξελισσόμενο χαρακτήρα των τρεχουσών απειλών για τις κρίσιμες υποδομές τους, ιδίως σε συγκεκριμένους νευραλγικούς τομείς και, όπου είναι δυνατόν, στο σύνολο των τομέων που θα καλύπτει το επικείμενο νέο νομικό πλαίσιο για τις κρίσιμες οντότητες.
4)
Τα κράτη μέλη καλούνται να επιταχύνουν τις προπαρασκευαστικές εργασίες και να θεσπίσουν μέτρα για να ενισχύσουν την ανθεκτικότητα, όπου είναι δυνατόν, όπως ορίζεται στο επικείμενο νομικό πλαίσιο που θα ισχύσει για τις κρίσιμες οντότητες, δίνοντας ιδιαίτερη έμφαση στη συνεργασία και την ανταλλαγή σχετικών πληροφοριών με την Επιτροπή και μεταξύ των κρατών μελών, στον προσδιορισμό των κρίσιμων οντοτήτων με σημαντικό διασυνοριακό ενδιαφέρον και στην ενίσχυση της στήριξης των προσδιοριζόμενων κρίσιμων οντοτήτων έτσι ώστε να βελτιωθεί η ανθεκτικότητά τους.
5)
Η κατάρτιση και οι ασκήσεις των εμπειρογνωμόνων, καθώς και η ανταλλαγή βέλτιστων πρακτικών και διδαγμάτων μεταξύ τους θα πρέπει να υποστηρίζονται από τα κράτη μέλη.
Τα κράτη μέλη θα πρέπει να προτρέπουν τους εμπειρογνώμονες να συμμετέχουν στις υφιστάμενες πλατφόρμες κατάρτισης, τόσο σε εθνικό όσο και σε διεθνές επίπεδο, για παράδειγμα στο πλαίσιο του ΜΠΠΕ.
6)
Τα κράτη μέλη, θα πρέπει να ενθαρρύνουν και να στηρίζουν τις προσομοιώσεις ακραίων καταστάσεων που διενεργούνται από φορείς εκμετάλλευσης κρίσιμων υποδομών βάσει από κοινού συμφωνημένων αρχών σε ενωσιακό επίπεδο, τουλάχιστον στον τομέα της ενέργειας, εφόσον αυτές είναι επωφελείς.
Στις προσομοιώσεις ακραίων καταστάσεων θα πρέπει να αξιολογείται η ανθεκτικότητα των κρίσιμων υποδομών έναντι ανταγωνιστικών ανθρωπογενών απειλών.
Ως εκ τούτου, σκοπός των κρατών μελών θα πρέπει να είναι να προσδιορίσουν τις οικείες κρίσιμες υποδομές που θα υποβληθούν σε άσκηση προσομοίωσης και να προβούν σε διαβουλεύσεις με τους οικείους φορείς εκμετάλλευσης κρίσιμων υποδομών το συντομότερο δυνατόν και το αργότερο έως το τέλος του πρώτου τριμήνου του 2023.
Επιπλέον, οι φορείς εκμετάλλευσης κρίσιμων υποδομών θα πρέπει να στηρίζονται από τα κράτη μέλη, ώστε να διενεργούν τις εν λόγω ασκήσεις προσομοίωσης το συντομότερο δυνατόν και να επιδιώκουν την ολοκλήρωσή τους το αργότερο έως το τέλος του 2023, κατ’ εφαρμογή της εθνικής νομοθεσίας.
Το Συμβούλιο σκοπεύει να αποτιμήσει την κατάσταση έως το τέλος του Απριλίου του 2023.
7)
Λόγω των ταχέως εξελισσόμενων απειλών για τις κρίσιμες υποδομές, είναι ζωτικής σημασίας να διατηρηθεί υψηλό επίπεδο προστασίας τους.
Τα κράτη μέλη προτρέπονται να διαθέτουν επαρκείς χρηματοδοτικούς πόρους για την ενίσχυση των ικανοτήτων των αρμόδιων εθνικών αρχών τους και να τις στηρίζουν, προκειμένου να μπορέσουν να ενισχύσουν την ανθεκτικότητα των κρίσιμων υποδομών.
Ενθαρρύνονται επίσης να διαθέτουν επαρκείς χρηματοδοτικούς πόρους για τη στήριξη των αρχών που είναι αρμόδιες για τη διαχείριση κυβερνοπεριστατικών μεγάλης κλίμακας και να μεριμνούν για την πλήρη κινητοποίηση των ομάδων αντιμετώπισης περιστατικών ασφάλειας υπολογιστών (εφεξής: ομάδες CSIRT) και των αρμόδιων αρχών στα δίκτυα CSIRT και EU - CyCLONe αντίστοιχα.